Stryery oor kos eindig dodelikArgieffoto ŉ 49-jarige vrou is in hegtenis geneem nadat sy glo haar jonger kêrel tydens ŉ rusie oor kos in die Oos-Kaap vermoor het. Die polisie het Dinsdag in ŉ verklaring gesê die beskuldigde, Sizeka Mangala, het Maandag in die Butterworth-landdroshof verskyn op aanklag van moord, nadat sy haarself aan die polisie oorgegee het. “Die paartjie het Vrydagaand omstreeks 22:00 glo saam by hul huis in die Skiet-informele nedersetting in Butterworth aangekom, maar dit is nog nie duidelik vanwaar hulle gekom het nie,” lui die verklaring. “Die 35-jarige man was glo honger en het daarop aangedring die vrou moet vir hom kos gee. Hulle het rusie gemaak toe sy gesê het sy het nie kos gemaak nie. Die vrou het tydens die rusie glo ŉ mes uitgeruk en die man in sy bolyf gesteek.” Die man, Nyameko Mahlathi, is op die toneel dood. Mangala is nie Maandag gevra om te pleit nie. Die saak is tot Donderdag uitgestel wanneer sy na verwagting om borgtog sal aansoek doen. Sy bly in aanhouding.